**UPNA, Pamplona, Španija – jesenski semester, 2023/2024**

Z izmenjavo sem bila zelo zadovoljna. Predvsem mi je bilo všeč, da sem bila v manjšem mestu (Pamplona je manjša od Ljubljane), ki kljub temu nudi vse. Veliko prednost sem videla tudi v tem, da ima to majhno mesto dve univerzi in veliko število Erasmus študentov, več kot petsto. V Pamploni delujeta tudi dve študentski organizaciji, ki tedensko organizirata aktivnosti, izlete in zabave za mednarodne študente. V prvih dveh tednih semestra organizirajo tudi številne spoznavne aktivnosti. To je vsekakor v veliko pomoč, saj hitro spoznaš tako mednarodne kot domače študente, zato hitro najdeš družbo. Možnosti za druženje so res velike, mesto je zelo živahno in praktično vsak večer polno ljudi. Aktivnosti, ki jih vodita organizaciji, so večinoma brezplačne (izjema so izleti in zabave v diskotekah, vendar je vstopnina običajno 2 evra). Stari del mesta je sicer zelo majhen, vendar poln trgovin in barov. Ljudje so zelo prijazni in pripravljeni pomagati.

Življenjski stroški so primerljivi s Slovenijo. V trgovinah so cene skoraj enake. V večjih mestih (za tiste, ki bi želeli potovati) so cene morda nekoliko višje. Glede namestitve je zelo odvisno, za kaj se odločiš. Sama sem imela srečo, ker sem našla sobo v stanovanju s še dvema študentoma, tako da sem plačevala med 280 in 300 € mesečno. Ostali so za sobe plačevali med 300 in 500 €. Sicer je v mestu tudi več študentskih rezidenc (luksuzni študentski domovi) kjer za sobo plačujejo med 500 in 700 €. Nekatere rezidence imajo enosobna stanovanja, kjer imajo študenti na voljo samostojno sobo s kopalnico in majhno kuhinjo, druge nudijo samostojno sobo s kopalnico in skupno kuhinjo. V rezidencah imajo tudi skupne prostore (game room, jedilnica, fitnes, pralnica…) in nudijo možnost obrokov za doplačilo (okoli 300 € mesečno). Rezidence so od fakultete oddaljene dobrih pet minut. Sicer v mestu zelo dobro deluje tudi javni potniški promet. Avtobuse se plačuje s karto, ki jo lahko sproti polniš v trafikah. Vožnje tekom dneva stanejo okoli 40 centov. Ponoči avtobusov sicer ni, vendar so na voljo tudi javna kolesa, ki jih lahko plačaš preko aplikacije. Mesto ima tudi železniško postajo in manjše letališče (linije so sicer omejene na Madrid in Gran Canario), za tiste, ki si želijo potovati. Sicer si v Pamploni glede tega nekoliko omejen, saj so povezave malce slabše in moraš za daljša potovanja praktično vedno iti preko Madrida (pet ur z avtobusom ali ena ura z letalom).

UPNA je sicer precej velika fakulteta, organizirana v smislu kampusa. Vsa predavanja so v eni stavbi, poleg katere so še kavarna, jedilnica (z možnostjo kosila za približno 7 €) ter športni objekti. Študenti imajo možnost koriščenja športnih prostorov za okoli 60 € za cel semester. Imajo tudi bazen in teniška igrišča. Organizirani so različni tečaji (ples, plezanje, skupinske vadbe…). Za tečaj latinsko ameriških plesov dvakrat tedensko po eno uro smo plačali 12 € (poleg 60 €).

Vsa predavanja sem imela v angleščini. Na fakulteti je sicer zelo omejena ponudba predmetov v angleščini, za socialno delo nudijo le predmete 1. in 2. letnika. Vsa predavanja smo imeli skupaj z domačimi študenti. Profesorji so prijazni in nudijo tudi konzultacije. Do neke mere so tudi prilagodijo mednarodnim študentom, sicer so obveznosti enake kot jih imajo domači študenti. Veliko je dela v skupinah ali paru. Sicer predmeti niso zelo zahtevni. Prisotnost na določenih vajah je obvezna.

Pamplono bi predvsem priporočila tistim, ki si želijo veliko druženja, spoznavanja ljudi s celega sveta in odkrivanja nove kulture. Nekoliko lažje je, če imaš znanje španščine, ni pa nujno.

Za več informacij in nasvetov me lahko kontaktiraš na faceebooku (Patricia Šinko), instagramu (patriciasinko) ali mailu (patricia.sinko16@gmail.com). 😊